วอลุ่มปริศนาดัน AJA วิ่งแรงไม่หยุด! บวกต่อ 13% หลังวานนี้พุ่งเฉียดซิลลิ่ง
วอลุ่มปริศนาดัน AJA วิ่งแรงไม่หยุด! บวกต่อ 13% หลังวานนี้พุ่งเฉียดซิลลิ่ง ล่าสุด ณ เวลา 10.24 น. อยู่ที่ระดับ 0.27 บาท ปรับตัวขึ้น 0.03 บาท หรือ 12.50% ด้วยมูลค่าซื้อขาย  7.05 ล้านบาท
20 มี.ค. 2562

ผู้สื่อข่าวรายงานว่า ราคาหุ้น บริษัท เอเจ แอดวานซ์ เทคโนโลยี จำกัด (มหาชน) หรือ AJA ล่าสุด ณ เวลา 10.24 น. อยู่ที่ระดับ 0.27 บาท ปรับตัวขึ้น 0.03 บาท หรือ 12.50% ด้วยมูลค่าซื้อขาย  7.05 ล้านบาท

โดยราคาหุ้น AJA ปรับตัวขึ้นแรง 2 วันติดต่อกัน นับตั้งแต่ราคาหุ้นอยู่ที่ระดับ 0.19 บาท เมื่อวันที่ 18 มี.ค.2562 คิดเป็นการปรับตัวขึ้น 42%
ขณะที่วานนี้ราคาหุ้นปิดที่ระดับ 0.24 บาท ปรับตัวเพิ่มขึ้น 0.05 บาท หรือ 26.32% ด้วยมูลค่าซื้อขายหนาแน่น 16.92 ล้านบาท เป็นที่น่าตั้งข้อสังเกตว่ามูลค่าซื้อขายของ AJA มีเข้ามาอย่างหนาแน่นตั้งแต่วานนี้ (19 มี.ค.62) จากปกติจะมีการซื้อขายเฉลี่ยเพียงวันละไม่เกิน 1 ล้านบาทเท่านั้น
ทั้งนี้ ผลการดำเนินงานงวดปี 2561 บริษัทยังมีผลขาดทุนสุทธิ 186.91 ล้านบาท เมื่อเปรียบเทียบผลการดำเนินงานในระยะเวลาเดียวกันของปี ก่อน บริษัทมีผลขาดทุนสุทธิเท่ากับ 409.77 ล้านบาท ขาดทุนลดลงเท่ากับ 222.87 ล้านบาท หรือคิด 54.39% อย่างไรก็ตามรายได้จากการขายของปี 2562 อยู่ที่ 609.37 ล้านบาท ลดลงจากปีก่อนที่มียอดขาย 656.99 ล้านบาท
อนึ่งก่อนหน้านี้ รัฐบาลไทยได้ประกาศนโยบายสนับสนุนการใช้อีวี (EV) ภายหลังจากมีปัญหาค่าฝุ่นละอองในประเทศไทย ซึ่งการสนับสนุนดังกล่าวคาดว่าจะทำให้อุตสาหกรรมยานยนต์ไฟฟ้าเติบโตขึ้นอย่างมาก และจะส่งผลดีต่อบริษัทผู้นำเข้ารถยนต์ไฟฟ้า
โดย AJA เป็นหนึ่งในผู้นำเข้าภายใต้การดำเนินงานของบริษัทร่วม คือ “ไรเซน เอนเนอร์จี” ผู้นำเข้าและจำหน่ายรถยนต์ไฟฟ้า (EV : Electric Vehicle)” โดยที่ผ่านมาได้ส่งมอบรถยนต์ไฟฟ้าในโครงการแท็กซี่ วีไอพี 100% ของกรมขนส่งทางบกไปแล้ว 101 คัน และตามแผนงาน คาดว่าจะส่งมอบครบ 1,000 คันในปี 2562 ซึ่งคาดว่าภายหลังจากมาตรการดังกล่าวจะเป็นตัวสนับสนุนยอดนำเข้ารถยนต์ไฟฟ้าของบริษัทได้